Piatra de temelie a viitorului muzeu dedicat huțulilor din localitatea Brodina, județul Suceava, a fost sfințită sâmbătă.
Slujba a fost oficiată în sobor de pr. Constantin Oprea, consilier în cadrul Sectorului Cultural al Arhiepiscopiei Sucevei și Rădăuților, protos. Alexandru Stancu, eclesiarhul Catedralei Episcopale din Vârșeț, Serbia, și pr. paroh Dumitru Gorban.
Casa în care va fi amenajat viitorul muzeu va fi relocată din satul huțul Zalomestra, situat în vârf de munte, și datează de la finalul secolului al 19-lea.
Muzeul va fi înființat la inițiativa familiei Torac, deținătoarea unei colecții etnografice valoroase de obiecte specifice satelor bucovinene.
Huțulii, denumiți și "oamenii munților", reprezintă un grup etnic care trăiește în Bucovina, Maramureș, Transcarpatia și Pocuția.
Foto credit: Arhiepiscopia Sucevei și Rădăuților